### Beslutning

Fremsendes til Teknisk Udvalg til behandling i henhold til beslutning i byrådets møde den 19. januar 2022.

Endelig vedtagelse af forslag til lokalplan 1138 Boliger syd for [adresse] i Åbyhøj samt Tillæg nr. 108 til kommuneplan 2017.

### Resumé

Lokalplanområdet på ca. 17.600 m², er privat ejet og ligger i byzone i et byomdannelsesområde og indgår i ”Udviklingsplanen for det nye brokvarter”.

Lokalplanen er udarbejdet på baggrund af et ønske fra private udviklere og målene med planen er at muliggøre en ændret anvendelse af området fra erhvervsområde til boligområde som en del af det nye brokvarter og med mulighed for fastholdelse af eksisterende erhverv. Bebyggelsen skal desuden arkitektonisk og skalamæssigt indpasses naboskabet til kolonihaveforeningerne. Der gives byggeretter til 15.800 m² etageboligbebyggelse, svarende til ca. 300 boliger i området.

I lokalplanen er der fastlagt bestemmelser om, at min. 20% af bruttoetagearealet skal etableres som almene boliger og mindst 30 % af antallet af boliger i lokalplanområdet skal være familieegnede.

Lokalplanen er i overensstemmelse med kommuneplanens mål, men ikke de konkrete rammer. Derfor ledsages lokalplanen af et kommuneplantillæg, der blandt andet muliggør, at området ændres fra erhvervsområde til boligområde.

Den forudgående offentlig høring resulterede i 32 høringsbidrag. De indkomne bidrag til debatten handlede om byliv og overordnede sammenhænge, kolonihavernes kulturmiljø, idrætsfaciliteter og rekreative områder, trafikforhold, regnvandshåndtering og støjforhold. Temaerne er indgået i den efterfølgende udarbejdelse af lokalplanforslaget.

### Indstilling

Det indstilles:

At 1)     forslag til lokalplan nr. 1138 og forslag til Tillæg nr. 108 til Kommuneplan 2017 vedtages endeligt med ændringer, som fremgår af indstillingens afsnit 5.8 og bilag 3,

At 2)     Høringssvar besvares, som det fremgår af indstillingens afsnit 5.7 og bilag 3.

### Sagens forløb

09-12-2021 Borgmesterens Afdeling påtegning

Fremsendes til Magistraten.

Borgmesterens Afdeling har ingen bemærkninger til indstillingen.

 13-12-2021 Magistraten

Fremsendes til [adresse] med bemærkning, at Magistraten i mødet den 13. december 2021 anbefaler, at byrådet tiltræder Magistratsafdelingen for Teknik og Miljøs indstilling af 24. november 2021.

Rådmand Sofia Andersen og Weena Madsen tog forbehold.

Rådmand Victor Schou ønsker at eventuel gener for tilgrænsende idrætsanlæg håndteres af udvikler inden for lokalplansområdet.

Magistratsafdelingen for Teknik og Miljø udarbejder notat med uddybende besvarelser vedrørende grøn bygade, hævet korridor, opholdsarealer med mere.

 19-01-2022 Aarhus Byråd
Fremsendes til Teknisk Udvalg til behandling i henhold til beslutning i byrådets møde den 19. januar 2022.
 31-01-2022 Teknisk Udvalg
Udvalget kunne enstemmigt tiltræde indstillingen i overensstemmelse med Magistratens anbefaling, idet Zara Brandt og Karla Nørgaard dog bemærkede, at man gerne havde set en almenboligprocent på 25.
 02-02-2022 [adresse]
Tilbagesendes Magistratsafdelingen for Teknik og Miljø med bemærkning, at byrådet i sit møde den 2. februar 2022 har vedtaget Magistratens indstilling i overensstemmelse med erklæring fra Teknisk Udvalg af 31. januar 2022.

Socialistisk Folkepartis og Enhedslisten de Rød-Grønnes byrådsgrupper kunne tiltræde indstillingen med den ændring, at den almene boligprocent skal udgøre 25.